CELEX: 32018D1545
Language: mt
Date: 2018-10-15 00:00:00
Title: Deċiżjoni tal-Kunsill (PESK) 2018/1545 tal-15 ta' Ottubru 2018 li temenda d-Deċiżjoni (PESK) 2017/1869 dwar il-Missjoni ta' Konsulenza tal-Unjoni Ewropea b'appoġġ għar-Riforma tas-Settur tas-Sigurtà fl-Iraq (EUAM Iraq)

16.10.2018   
               
               
                  MT
               
               
                  Il-Ġurnal Uffiċjali tal-Unjoni Ewropea
               
               
                  L 259/31
               
            
         DEĊIŻJONI TAL-KUNSILL (PESK) 2018/1545
         tal-15 ta' Ottubru 2018
         li temenda d-Deċiżjoni (PESK) 2017/1869 dwar il-Missjoni ta' Konsulenza tal-Unjoni Ewropea b'appoġġ għar-Riforma tas-Settur tas-Sigurtà fl-Iraq (EUAM Iraq)
         IL-KUNSILL TAL-UNJONI EWROPEA,
         Wara li kkunsidra t-Trattat dwar l-Unjoni Ewropea, u b'mod partikolari l-Artikoli 42(4) u 43(2) tiegħu,
         Wara li kkunsidra l-proposta mir-Rappreżentant Għoli tal-Unjoni għall-Affarijiet Barranin u l-Politika ta' Sigurtà,
         Billi:
         
                     (1)
                  
                  
                     Fis-16 ta' Ottubru 2017, il-Kunsill adotta d-Deċiżjoni (PESK) 2017/1869 (1) li tistabbilixxi Missjoni ta' Konsulenza tal-Unjoni Ewropea b'appoġġ għar-Riforma tas-Settur tas-Sigurtà fl-Iraq (EUAM Iraq).
                  
               
                     (2)
                  
                  
                     Wara r-Rieżami Strateġiku tal-EUAM Iraq, il-Kumitat Politiku u ta' Sigurtà rrakkomanda li l-mandat tal-EUAM Iraq jiġi emendat u estiż bi tmintax-il xahar.
                  
               
                     (3)
                  
                  
                     Għalhekk jenħtieġ li d-Deċiżjoni (PESK) 2017/1869 tiġi emendata.
                  
               
                     (4)
                  
                  
                     L-EUAM Iraq ser titmexxa fil-kuntest ta' sitwazzjoni li tista' tiddeterjora u li tista' xxekkel il-kisba tal-objettivi tal-azzjoni esterna tal-Unjoni kif stabbiliti fl-Artikolu 21 tat-Trattat dwar l-Unjoni Ewropea,
                  
               ADOTTA DIN ID-DEĊIŻJONI:
         
            Artikolu 1
            Id-Deċiżjoni (PESK) 2017/1869 hija emendata kif ġej:
            
                        (1)
                     
                     
                        L-Artikoli 2 u 3 għandhom jiġu sostitwiti b'dan li ġej:
                        
                           “Artikolu 2
                           Objettivi
                           L-objettivi strateġiċi tal-EUAM Iraq għandhom ikunu li:
                           
                                       (1)
                                    
                                    
                                       tipprovdi pariri u għarfien espert lill-awtoritajiet Iraqin fil-livell strateġiku sabiex jidentifikaw u jiddefinixxu r-rekwiżiti għall-implimentazzjoni koerenti tal-aspetti ċivili tar-Riforma tas-Settur tas-Sigurtà tal-Programm ta' Sigurtà Nazzjonali Iraqi u l-pjanijiet assoċjati;
                                    
                                 
                                       (2)
                                    
                                    
                                       tanalizza, tivvaluta u tidentifika opportunitajiet fil-livelli nazzjonali, reġjonali u provinċjali għal impenn ulterjuri min-naħa tal-Unjoni b'appoġġ għall-ħtiġijiet tad-dimensjoni ċivili tar-Riforma tas-Settur tas-Sigurtà, li jinformaw u jiffaċilitaw l-ippjanar u l-implimentazzjoni min-naħa tal-Unjoni u tal-Istati Membri;
                                    
                                 
                                       (3)
                                    
                                    
                                       tassisti lid-Delegazzjoni tal-Unjoni fil-koordinazzjoni tal-appoġġ tal-Unjoni u tal-Istati Membri fil-qasam tar-Riforma tas-Settur tas-Sigurtà, biex tiġi żgurata koerenza fl-azzjoni tal-Unjoni.
                                    
                                 
                        
                           Artikolu 3
                           Kompiti
                           
                              1.   Sabiex jintlaħqu l-objettivi stabbiliti fil-punt (1) tal-Artikolu 2, l-EUAM Iraq għandha:
                              
                                          (a)
                                       
                                       
                                          issaħħaħ il-pariri strateġiċi dwar l-iżvilupp ta' strateġiji nazzjonali għall-ġlieda kontra t-terroriżmu u l-prevenzjoni tiegħu (inkluż il-ġlieda kontra l-estremiżmu vjolenti) u l-kriminalità organizzata, inkluż id-definizzjoni tal-politiki u l-pjanijiet ta' azzjoni għat-tfassil tagħhom u l-implimentazzjoni tagħhom, filwaqt li tiżgura approċċ inklussiv;
                                       
                                    
                                          (b)
                                       
                                       
                                          tappoġġa lid-Direttorat għall-Ippjanar tal-Ministeru għall-Intern biex jippjana u jsegwi l-implimentazzjoni tar-riformi istituzzjonali tad-dipartiment, bħala parti mill-implimentazzjoni tal-Istrateġija għas-Sigurtà Nazzjonali;
                                       
                                    
                                          (c)
                                       
                                       
                                          tappoġġa l-implimentazzjoni armonizzata tal-istrateġiji nazzjonali u tikkontribwixxi għall-ġestjoni u t-tmexxija tal-arkitettura tar-Riforma tas-Settur tas-Sigurtà fi ħdan is-Sistemi tal-Programm tar-Riforma tas-Settur tas-Sigurtà u l-qafas globali;
                                       
                                    
                                          (d)
                                       
                                       
                                          tiddefinixxi u tappoġġa l-implimentazzjoni fil-livell strateġiku ta' strateġija komprensiva għall-ġlieda kontra l-kriminalità organizzata b'referenza speċifika għall-ġestjoni tal-fruntieri, il-kriminalità finanzjarja b'mod partikolari l-korruzzjoni, il-ħasil tal-flus u t-traffikar ta' oġġetti li jagħmlu parti mill-wirt kulturali;
                                       
                                    
                                          (e)
                                       
                                       
                                          tipprovdi pariri biex tiffaċilita l-inklużjoni tal-kunċett tad-drittijiet tal-bniedem u dak tal-ugwaljanza bejn is-sessi fl-istrateġiji nazzjonali u l-politiki kollha, b'enfasi fuq il-pjanijiet ta' implimentazzjoni fil-Ministeru għall-Intern u permezz tal-Uffiċċju tal-Ispettur Ġenerali, id-Direttorat Ġenerali tar-Riżorsi Umani u d-Direttorat tat-Taħriġ tal-Ministeru għall-Intern;
                                       
                                    
                                          (f)
                                       
                                       
                                          tappoġġa l-adozzjoni ta' kunċetti ta' sorveljanza fil-Ministeru għall-Intern kif ukoll dawk relatati mal-ġlieda kontra l-korruzzjoni finanzjarja u amministrattiva;
                                       
                                    
                                          (g)
                                       
                                       
                                          tikkontribwixxi għall-proċess ta' riforma istituzzjonali fi ħdan il-Ministeru għall-Intern billi tippromwovi koordinazzjoni istituzzjonali msaħħa, tipprovdi għodda kunċettwali għat-titjib tal-kapaċitajiet ta' ppjanar, implimentazzjoni u valutazzjoni tagħhom fil-livell strateġiku u tagħti pariri dwar il-ġestjoni tad-dimensjoni tar-riżorsi umani tar-riforma;
                                       
                                    
                                          (h)
                                       
                                       
                                          tipprovdi pariri dwar attivitajiet ta' sensibilizzazzjoni lil hinn minn Baghdad permezz ta' appoġġ lill-awtoritajiet fil-valutazzjoni tal-ħtiġijiet tal-istituzzjonijiet fil-livell provinċjali u reġjonali u fl-identifikazzjoni tal-opportunitajiet biex jiġu integrati fil-proċess ta' riforma u l-isfidi f'dan ir-rigward;
                                       
                                    
                                          (i)
                                       
                                       
                                          tistabbilixxi u żżomm rabta effettiva mal-atturi internazzjonali ewlenin li joperaw fid-dimensjoni ċivili tar-Riforma tas-Settur tas-Sigurtà, b'mod partikolari n-Nazzjonijiet Uniti, in-NATO, il-Koalizzjoni Globali u l-Istati Uniti tal-Amerka.
                                       
                                    
                           
                              2.   Sabiex jintlaħqu l-objettivi stabbiliti fil-punt (2) tal-Artikolu 2, l-EUAM Iraq għandha:
                              
                                          (a)
                                       
                                       
                                          iżżomm u taġġorna l-immappjar tal-attivitajiet attwali u dawk ippjanati b'appoġġ għar-Riforma tas-Settur tas-Sigurtà u tidentifika l-lezzjonijiet u l-lakuni fil-pajjiż kollu;
                                       
                                    
                                          (b)
                                       
                                       
                                          tidentifika ħtiġijiet u opportunitajiet fuq perijodu ta' żmien medju sa twil għall-involviment futur possibbli tal-Unjoni b'appoġġ għar-Riforma tas-Settur tas-Sigurtà, inkluż fil-livell reġjonali u provinċjali, bil-ħsieb li tinforma u tappoġġa l-ippjanar ulterjuri tal-Unjoni bil-ħsieb ta' involviment futur possibbli, inkluż man-NATO b'rispett sħiħ tal-prinċipji tal-inklużività, ir-reċiproċità u l-awtonomija tat-teħid tad-deċiżjonijiet tal-UE. L-ippjanar ser jiġi kkoordinat man-NATO fl-Iraq, bil-ħsieb li tissaħħaħ il-koerenza bejn l-attivitajiet rispettivi tagħhom b'mod li jirrinfurzaw lil xulxin b'mod reċiproku, bil-għan li jinbnew sinerġiji u jinkiseb appoġġ f'oqsma bħal-loġistika, filwaqt li jiżguraw trasparenza sħiħa u s-sjieda tal-Istati Membri;
                                       
                                    
                                          (c)
                                       
                                       
                                          tidentifika, f'koordinazzjoni ma' donaturi internazzjonali, proġetti li jħallu impatt malajr li jistgħu jitwettqu jew permezz ta' strumenti tal-Unjoni jew permezz tal-involviment bilaterali tal-Istati Membri bħall-ġestjoni tal-fruntieri fl-ajruport ta' Baghdad.
                                       
                                    
                           
                              3.   Sabiex jintlaħqu l-objettivi stabbiliti fil-punt (3) tal-Artikolu 2, l-EUAM Iraq għandha:
                              
                                          (a)
                                       
                                       
                                          tappoġġa l-kooperazzjoni u l-koordinazzjoni tal-partijiet ikkonċernati nazzjonali u internazzjonali, b'enfasi fuq it-tliet livelli previsti skont l-istrateġija tar-Riforma tas-Settur tas-Sigurtà;
                                       
                                    
                                          (b)
                                       
                                       
                                          iżżomm ir-rwol ta' koordinatur mexxej fi ħdan is-Sistema tal-Leġislazzjoni dwar is-Sigurtà Nazzjonali u fis-Sistema tal-Istrateġija għad-Difiża u s-Sigurtà Interna;
                                       
                                    
                                          (c)
                                       
                                       
                                          iżżomm kuntatt mal-Kumitat ta' Appoġġ għar-Riforma tas-Settur tas-Sigurtà bħala parti mill-istatus ta' Sieħeb Privileġġat;
                                       
                                    
                                          (d)
                                       
                                       
                                          tkompli tikkoordina mill-qrib mad-Delegazzjoni tal-Unjoni b'rabta mad-dimensjoni ċivili tar-Riforma tas-Settur tas-Sigurtà, inkluż il-ġlieda kontra t-terroriżmu u l-intelligence, u mal-Istati Membri preżenti f'Baghdad permezz ta' laqgħat regolari kemm fil-livell tal-Kapijiet tal-Missjoni kif ukoll fil-livelli tal-esperti;
                                       
                                    
                                          (e)
                                       
                                       
                                          tappoġġa, f'koordinazzjoni mill-qrib mad-Delegazzjoni tal-Unjoni, l-inklużjoni tal-prinċipji tal-Qafas Strateġiku tal-UE b'appoġġ għar-Riforma tas-Settur tas-Sigurtà Iraqi.
                                       
                                    
                           
                              4.   Fit-twettiq tal-objettivi stabbiliti fil-punt (3) tal-Artikolu 2, l-EUAM Iraq għandha tappoġġa l-koordinazzjoni man-Nazzjonijiet Uniti, b'mod partikolari l-Programm ta' Żvilupp tan-NU, u atturi internazzjonali oħrajn fil-post, inkluż in-NATO, il-Koalizzjoni Globali u l-Istati Uniti tal-Amerka, sabiex jiġu promossi s-sinerġiji u l-koerenza b'rispett dovut għall-qafas istituzzjonali tal-Unjoni.”;
                           
                        
                     
                  
                        (2)
                     
                     
                        fl-Artikolu 14, paragrafu 1 huwa sostitwit b'dan li ġej:
                        
                           “1.   L-ammont ta' referenza finanzjarja maħsub biex ikopri n-nefqa relatata mal-EUAM Iraq għall-perijodu mis-16 ta' Ottubru 2017 sas-17 ta' Ottubru 2018 għandu jkun ta' EUR 17 300 000.
                           L-ammont ta' referenza finanzjarja maħsub biex ikopri n-nefqa relatata mal-EUAM Iraq għall-perijodu mit-18 ta' Ottubru 2018 sas-17 ta' April 2020 għandu jkun ta' EUR 64 800 000.
                           L-ammont ta' referenza finanzjarja għal kull perijodu sussegwenti għandu jiġi deċiż mill-Kunsill.”;
                        
                     
                  
                        (3)
                     
                     
                        fl-Artikolu 17, it-tieni paragrafu huwa sostitwit b'dan li ġej:
                        “Għandha tapplika sas-17 ta' April 2020.”.
                     
                  
         
            Artikolu 2
            Din id-Deċiżjoni għandha tidħol fis-seħħ fil-jum tal-adozzjoni tagħha.
         
         
            Magħmul fil-Lussemburgu, il-15 ta' Ottubru 2018.
            
               
                  Għall-Kunsill
               
               
                  Il-President
               
               F. MOGHERINI
            
         
         
            (1)  Id-Deċiżjoni tal-Kunsill (PESK) 2017/1869 tas-16 ta' Ottubru 2017 dwar il-Missjoni ta' Konsulenza tal-Unjoni Ewropea b'appoġġ għar-Riforma tas-Settur tas-Sigurtà fl-Iraq (EUAM Iraq) (ĠU L 266, 17.10.2017, p. 12).